b'\n_START_ARTICLE_\nInforme Wolfenden\n_START_PARAGRAPH_\nL\'informe del comit\xc3\xa8 encarregat en infraccions homosexuals i prostituci\xc3\xb3 (m\xc3\xa9s conegut com a informe Wolfenden, per Lord Wolfenden, el portaveu del comit\xc3\xa8) es va publicar al Regne Unit el 3 de setembre de 1957 despr\xc3\xa9s que diversos homes molt coneguts fossin condemnats per delictes d\'homosexualitat, incloent Peter Wildeblood.\n_START_SECTION_\nRecomanacions de l\'informe\n_START_PARAGRAPH_\nEn contra de les idees convencionals del moment, el comit\xc3\xa8 va recomanar que "el comportament homosexual en privat i entre adults que consentissin no havia de seguir sent un delicte". Tots, excepte James Adair, van estar a favor i, contr\xc3\xa0riament als testimonis d\'alguns metges i psiquiatres d\'aquell temps, van considerar que "l\'homosexualitat no podia leg\xc3\xadtimament ser considerada una malaltia perqu\xc3\xa8 en molts casos era nom\xc3\xa9s un s\xc3\xadmptoma i era compatible amb una completa salut mental en altres aspectes." L\'informe afegia: "La funci\xc3\xb3 de la llei \xc3\xa9s preservar l\'ordre p\xc3\xbablic i la dec\xc3\xa8ncia, protegir el ciutad\xc3\xa0 del que \xc3\xa9s ofensiu o perjudicial, i proporcionar suficient salvaguarda contra l\'explotaci\xc3\xb3 i la corrupci\xc3\xb3 d\'uns altres (...) No \xc3\xa9s funci\xc3\xb3 de la llei, a la nostra manera de veure, intervenir en la vida privada dels ciutadans o tractar d\'imposar qualsevol tipus de comportament". L\'edat de consentiment es va fixar en els 21 anys, la majoria d\'edat en el Regne Unit d\'aleshores._NEWLINE_L\'informe tamb\xc3\xa9 va discutir l\'augment de la prostituci\xc3\xb3 de carrer, que s\'associava amb la "inestabilitat de la comunitat" i la "feblesa de la fam\xc3\xadlia". Com a resultat, va haver-hi mesures policials per seguir la prostituci\xc3\xb3 de carrer.\n_START_SECTION_\nRepercussions\n_START_PARAGRAPH_\nLes recomanacions de l\'informe van produir un considerable debat p\xc3\xbablic, incl\xc3\xb2s un fam\xc3\xb3s intercanvi de punts de vista en publicacions entre Lord Devlin, un destacat jutge brit\xc3\xa0nic que va donar confer\xc3\xa8ncies i va publicar llibres en contra de les bases filos\xc3\xb2fiques de l\'informe, i H. L. A. Hart, un expert en jurisprud\xc3\xa8ncia que estava a favor de la tesi de l\'informe._NEWLINE_Les recomanacions finalment van ser tingudes en compte en la Llei de delictes sexuals de 1967, aplicable nom\xc3\xa9s a Anglaterra i Gal\xc2\xb7les, que va reempla\xc3\xa7ar les anteriors lleis sobre homosexualitat contingudes en la Llei de delictes contra la persona de 1861. La llei va ser aprovada per un estret marge una d\xc3\xa8cada despr\xc3\xa9s d\'haver-se publicat l\'informe el 1957._NEWLINE_La publicaci\xc3\xb3 de l\'informe va ser el punt d\'inflexi\xc3\xb3 per a la legalitzaci\xc3\xb3 de l\'homosexualitat al Regne unit i va influir en alguns dels pa\xc3\xafsos occidentals on encara les pr\xc3\xa0ctiques homosexuals no estaven permeses, i que donaria pas posteriorment a la resta de lar reivindicacions de drets LGBT, com \xc3\xa9s el matrimoni homosexual._NEWLINE_John Wolfenden se situa en el lloc 45\xc3\xa8 en la llista dels 500 herois per a lesbianes i gais publicada a Pink Paper.'